DEEPAK CHOPRA–
DAVID SIMON

A JÓGA HÉT TÖRVÉNYE

A test, az elme és a szellem egybefonódása

ÉDESVÍZ KIADÓ
BUDAPEST

A fordítás az alábbi kiadás alapján készült:

Deepak Chopra & David Simon / The Seven Spiritual Laws of Yoga

John Wiley & Sons, Inc., 2004

Fordította

Kovács Ivett

A szanszkrit szavak átírását ellenőrizte

Szatmári Botond

Szerkesztette

Zsolnai Margit

Copyright © Deepak Chopra, David Simon, 2004

Hungarian translation © Kovács Ivett, 2005, 2016

Hungarian edition © Neemtree Corporation AG, 2005, 2016

Cover design © Neemtree Corporation AG, 2016

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Édesvíz Kiadó Kft.

Elektronikus változat
Békyné Kiss Adrien

ISBN 978-963-529-328-5 (epub)

ISBN 978-963-529- 335-3 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Ezt a könyvet azoknak ajánlom, akik
az Egységet keresik téren és időn keresztül

Előszó

Bevezetés

I. rész - A jóga filozófiája

1 – A jógaegyesülés

2 – Kérdések a lélekhez

3 – A királyi út az Egységhez

4 – A jóga hét törvénye

II. rész - Meditáció és légzés

5 – Meditáció

6 – Mozgó energia

III. rész - Jógagyakorlatok

7 – Tudatosság a mozdulatokban

8 – A jóga hét törvénye program

Zárszó

Előszó

A négy jóga

Gyakran megesik, hogy keresünk egy dolgot,
és rátalálunk egy másikra.

NIM KAROLI BABA

A jóga szó a szanszkrit judzs ’egyesíteni’ tőből származik. A jóga test, elme és szellem egyesülése – individuum-éned egyesülése az univerzumot hangszerelő isteni intelligenciával. A jóga egy létállapot, amelyben a biológiai szervezetedet alkotó elemek és erők harmonikus kölcsönhatásban vannak a kozmosz elemeivel. Ebben az állapotban megpihenve érzelmi, pszichológiai és spirituális jó közérzeted fokozódását tapasztalod majd, és egyre gyakrabban ismered fel vágyaid spontán beteljesülését. A jógában – a szellemmel egyesülve – a vágyaid és a természet vágyai egyek. Ahogy részt veszel a kreativitás folyamatában – összhangban a végtelen létezővel –, aggodalmaidat lassanként magad mögött hagyod, és eltölt az öröm és a könnyűszívűség érzése. Spontán módon virágzásnak indul benned az intuíció, a megérzés, a képzelet, a kreativitás, az értelem és a cél. Helyes döntéseket hozol, amelyek nem csupán számodra áldásosak, de mindenki más számára is, akire kihatnak. Amikor Máté evangéliumában Jézus azt mondja: „Az én igám gyönyörűséges, és az én terhem könnyű”, a jóga alapelvéről beszél. Intelligenciája összhangban van a kozmikus intelligenciával, akarata az isteni akarattal.

Hagyományosan a jógának négy formája létezik: djána, bhakti, karma és rádzsa. A djána-jóga a megértés jógája. A megértés jógája a tudomány jógája is. (A tudomány végső soron a természet törvényeinek ismerete.) A természet törvényei: Isten gondolatai. A tudomány: Isten magyarázza Istennek Istent az emberi idegrendszeren keresztül. A tudomány nem ellensége a spirituális felébredésnek, sokkal inkább segítőkész barátja. A mai tudomány feltárja előttünk azt a rejtélyes, helyfüggetlen tartományt, ahol minden azonnali összefüggésben áll minden mással, ahol idő, tér, anyag, energia és információ beleolvad a Tiszta lehetségesség mezőjébe. Ez az a birodalom, ahol megnyilvánul mindannak a végtelen lehetősége, ami volt, van és lesz. Elkülönül látóra és látványra, megfigyelőre és megfigyeltre, megismerőre és megismertre.

A megértés jógáját az upanisadokban „pengeélnek” nevezik, és arra intenek, hogy óvatosan haladjunk ezen az ösvényen. Ahogy szert teszünk a természet törvényeinek megértésére, feltámad az arrogancia veszélye. Az arrogancia felduzzasztja az egót, az ego pedig beárnyékolja a szellemet. Az eredetileg őszinte, feltáró kutatás eltávolít a legvégső forrástól, amellyel a közelséget kerestük.

Az igazán nagy tudósok közismertek alázatosságukról, mert ahogy felfedik és kibontják az ismeretlen titkait, az csak még nagyobbnak látszik, és még rejtélyesebbé válik. Az alázatosság elvezet a csodálkozáshoz, a csodálkozás az ártatlansághoz. Az ártatlanság visszatérése arra ösztönöz, hogy lépjünk be az élet ragyogó rejtélyébe, és adjuk át neki magunkat.

A tudás jógája csodálatos út lehet, ha elég érettek vagyunk annak megértésére, hogy vannak csábító kísértések, amelyek egy időre tőrbe csalhatnak az intellektus mellékútjain.

A második jóga a bhakti, a szeretet és az odaadás jógája. A bhakti Isten szeretete, de egyúttal a szeretet kifejezése és virágzása is minden kapcsolatodban. Az isteni fény benne lakozik mindenben, ami él, sőt még abban is, amit lélektelennek gondolunk. Másokkal való kapcsolataink révén felfedezzük felsőbb énünket. Ezen utazás során keresztülmehetünk a vonzódás, lelkesedés, lelki közösség, intimitás, önmegadás, szenvedély és eksztázis stádiumain, amíg végül újra elérkezünk a szeretet és az élet forrásához.

A szeretet jógája csodálatos út, de nem szabad összekevernünk a szeretetet az önfeladással, az önhittséggel vagy az önsajnálattal. Ha odafigyelsz a szeretetre, gondolsz a szeretetre, kimutatod a szeretetet, válaszolsz a szeretet gesztusaira, és kizárólag a saját döntéseid alapján szeretsz, akkor a bhakti-jógát gyakorlod, a szeretet jógáját.

A harmadik jógát karma-jógának nevezik. A karma-jóga legvégső kifejeződése annak felismerése, hogy minden cselekedet a Legfelsőbb Létezőhöz tartozik. Ha kialakítod magadban azt a belső hozzáállást, hogy minden cselekedeted Istentől érkezik, és Istenhez tartozik, akkor karma-jógi vagy. A karma-jógi belső dialógusa így hangzik: „Az örök, végtelen létező hangszere vagyok. Minden lélegzetvételem, minden cselekedetem a végtelen isteni mozdulata. Gondolataim és cselekedeteim a végtelenből jönnek, és a végtelenbe térnek vissza.” A karma-jóga igaz gyakorlása elvezet oda, hogy cselekedeteidet az eredménytől való spontán elkülönülés és az egyetlen pontra összpontosult figyelem jellemzi. A tudatosság ezen fokán a cselekvés nem kötelék; inkább felszabadít, és lehetővé teszi a spontán felismerést, hogy örök létező vagy egy kozmikus utazáson. A karma-jógikban nincs szorongás, mert nincs bennük nyugtalanság. Tudják, hogy Isten végzi a cselekvést, és ő gondoskodik az eredményről.

A negyedik jóga a rádzsa-jóga, e könyv fő témája. Gyakran nevezik a jóga királyi útjának, mert nagyon gazdag tudásban és élményben.

A rádzsa-jóga a gyakorlás és a befelé irányított tudatosság révén elért egyesülés útja. Lényege a test, az elme és a lélek egyesítése olyan gyakorlatokon keresztül, amelyek fokozzák az elme és a test összhangját. Ezek a technikák nyugalmat, könnyedséget, erőt és fokozott, összpontosult tudatosságot teremtenek még a káosz és a zűrzavar közepette is. Javítják a fizikai egészségedet és a mentális tisztaságodat, miközben élesítik érzékszerveidet. E gyakorlatok következményeként azt tapasztalod majd, hogy fokozott életerőd mellé jobb mentális és fizikai képességek is párosulnak.

A rádzsa-jóga elősegíti, hogy a többi jóga gyakorlása könnyebb, erőfeszítés nélküli és örömtelibb legyen. Amikor fizikailag életerősnek, érzelmileg stabilnak és lelkileg összpontosultnak érzed magad, jelentősen növekszik képességed és vágyad a szeretetre, valamint az őszinte együttérzés kifejezésére. Könnyebben átadod majd magad Isten akaratának, és megindulsz a tudás soha véget nem érő útján.

Akadnak, akik úgy érzik, nehéz rátalálniuk Istenre – őket arra szeretném biztatni, lássanak neki a könyvben bemutatott elvek gyakorlásának, hogy megbizonyosodhassanak ennek az ellenkezőjéről. Istent lehetetlen elkerülni, mert nincs olyan hely, ahol Isten ne lenne jelen.

Bevezetés

A forrás, amelyből a világ és az elme kiemelkedik,
és amelyben megpihen, a Valóság nevet viseli.
Ez nem születik, és nem is múlik el.

RAMANA MAHARISI

„Nem én vagyok a világban, a világ van bennem.” Az ősi jógik eme merész kijelentése annak az örök igazságnak ad hangot, hogy az anyagi univerzum, fizikai testünk és a gondolatok, amelyek elménkben lakoznak, a tudatosság mélyben meghúzódó, határtalan mezőjének kifejeződései. Az „én” e merész kijelentésben egy átalakulást tükröz, amelynek során a kereső belső támpontja a testbe zárt egóról a kitágult lélekre vált át. Ők, a tudatosság felfedezői kijelölték számunkra a követendő utat – a jóga útját.

Mély hálával látjuk, hogy a Nyugat egyre inkább elfogadja az általában a Keletnek tulajdonított filozófiát és gyakorlatokat. Könyveink, előadásaink és csoportfoglalkozásaink segítségével osztjuk meg tudásunkat és tapasztalatainkat a Védák és a jóga bölcs hagyományáról, mert hisszük, hogy ez a tudás egyetemes értékkel bír. Hiszen ahogyan senki sem állítja, hogy a gravitáció kizárólag Angliára vonatkozik (csak azért, mert Sir Isaac Newton angol volt), vagy hogy Einstein relativitáselmélete kizárólag Németországban érvényes, kijelenthetjük, hogy a jóga révén nyert mélyreható felismerések is minden, e bolygón élő ember számára értékesek, kortól, nemtől és kulturális örökségtől függetlenül. A jóga elvei nem kötődnek időhöz vagy térhez.

Ahogy világunkban az emberek egyre inkább egy globális város lakóinak tekintik magukat, azon ideák, amelyeket – a belső világ néhány vad kutatója kivételével – mindenki elutasított, most ott rezegnek kollektív tudatosságukban. Néhány szívdobbanással korábban a jóga és a meditáció az egészséges életvitel lényegi elemeként történő említése még szkepticizmust, sőt nevetést váltott ki. Az életnek valódi értéket adó elméletek azonban végül utat találnak az emberi tudatossághoz. A nagy német filozófus, Arthur Schopenhauer gondolatát idézve: minden nagy idea három fázison esik át, mielőtt elfogadják. Először elutasítják, a másodikban kinevetik, a harmadikban magától értetődőnek tartják. Az érték, amelyet a jóga hoz a testnek, az elmének és a léleknek, egyre nyilvánvalóbb a világban élő emberek kritikus tömegének.

A jógával való kapcsolatunk három évtizednél is régebbre nyúlik vissza. Spirituális utazásunk korai szakaszában megtanultuk, milyen értékes az ászanák (jógatesttartások), a pránájáma (légzőgyakorlatok) és a meditáció váltogatása tudatosságunk stabilizálásához, ha hosszabb időt töltünk csendben. A Chopra Centerben évente kétszer megrendezésre kerülő Seduction of Spirit intenzív meditációs kurzusunkon újra meg újra megbizonyosodhatunk arról, milyen jótékony hatású a tudatos mozgás a vendégeinknek, ha figyelmük naponta több órán át befelé irányul. Személyes tapasztalatunk és a kurzusok több ezer résztvevőjének tapasztalatából született ez a könyv.

A könyvben bemutatott információk és gyakorlatok megmutatják az utat, hogyan tágíthatod az egyéni léted és a világod közötti kapcsolat tudatosságát. Bolygónknak gyógyulásra és átalakulásra van szüksége. A robbanásszerű népességnövekedéssel az emberi lábnyom napról napra hatalmasabbra nő a Földön. Azok az emberek, akik átlátják a kapcsolatot az egyéni és a kollektív döntések között, nem hunyhatnak szemet a szociális igazságtalanságok, a gazdasági egyenlőtlenség, az ökológiai széthullás és a kulturális konfliktusok kérdései felett. Korunk kihívásai olykor nyomasztónak tűnhetnek, olyanok, mintha túlesnének az egyéni hatáskörön. Mi azonban hiszünk abban, hogy a mindennapokban meghozott, személyes döntéseinkkel mindannyiunknak lehetőségünk van hozzájárulni egy jobb világ létrehozásához. A jóga hét törvénye program révén erősíteni fogod a tested és a lelked egységét, és fejleszted képességedet az egyensúly és a rugalmasság fenntartására a kihívások közepette is. Megtanulod, hogyan aknázhatod ki a kreativitásod és az intuíciód. És tudatosul benned, hogy milyen kölcsönhatásban vannak egymással egyéni gondolataid, szavaid és tetteid, valamint a környezeted. E tudatosság eredményeképpen hozzájárulsz majd a világ tudatosságának kollektív felébresztéséhez.

A Chopra Centerben végzett munkánk teljes egészében azon az alapelven nyugszik, hogy a tudatosság az első számú erő az univerzumban. A tudatosság idézi elő a gondolatot; a gondolat idézi elő a tettet. Minden változás tudatossággal kezdődik, a jelenlegi helyzet tudatosságával, a valami nagyobbra való képesség és a korlátlan kreativitás tudatosságával, ami mindannyiunkban ott rejtőzik, hogy katalizálja azt az átalakulást, amelyre vágyunk önmagunk és az elkövetkező generációk számára.

Nemrégiben még elképzelhetetlennek tűnt, hogy nyilvános helyen betiltsák a dohányzást, és dohánygyártó cégek olyan közszolgálati hirdetéseket szponzoráljanak, amelyek helytelenítik a dohányzást – mégis végbement ez a gondolkodásbeli váltás, amikor az emberek kritikus tömege úgy döntött, nem tolerálnak többé egy olyan szokást, amely a többségnek káros, és csupán keveseknek előnyös. Hasonlóképpen számíthatunk arra is, hogy amint egyre többen változtatják meg hozzáállásukat a „mi előnyöm származik belőle?” kérdésfelvetésről a „hogyan segíthetnék?” kérdésre, látni fogjuk, hogyan sokszorozódik meg mind az egyéni, mind a kollektív felelősségérzet a bolygónk jövőjét irányító döntésekkel kapcsolatban. Reményeink szerint A jóga hét törvénye program gyakorlása során megtapasztalt változások következtében képtelen leszel ellenállni a késztetésnek, hogy hozzájárulj az emberiség, valamint a világ gyógyításához és átalakításához.

A jóga hét törvénye program olyan lelkes fogadtatásra talált, hogy kifejlesztettünk egy jógatréning-programot azok számára, akik szeretnék ezt a tudást és gyakorlatot elvinni a közösségükbe. Újoncoktól kezdve tapasztalt jógatanárokig az emberek szerte a világon azért tanulnak, hogy megtanítsák másoknak azokat az elveket és technikákat, amelyeknek a segítségével alkalmazni tudják a jóga bölcsességét a mindennapi életükben. Ha személyesen megtapasztaltad a program átalakító erejét, és szeretnéd megosztani ezt a tudást másokkal, szívesen látunk. Együtt sikerülhet globális családunk tagjait emlékeztetni arra, hogy mindannyian hozzá tudunk járulni a békéhez és a harmóniához a világban, ha felébresztjük önmagunkban ezeket a minőségeket.

Szeretettel:

Deepak és David

1
 A jógaegyesülés

Önismeret nélkül nem léphetünk túl az elmén.

JIDDU KRISHNAMURTI

A jógakurzusok és -központok tömeges elterjedése Nyugaton a jóga vitathatatlan, fizikai egészséget fokozó erejének köszönhető. Észak-Amerika, Európa és Ausztrália városaiban a jógastúdiók a kondíció javítására szolgáló stílusok és technikák széles választékát kínálják a hallgatóknak. A jóga testhelyzetei növelik a hajlékonyságodat, erősítik az izmaidat, javítják a testtartásodat és serkentik a keringésedet. Napjainkban az atlétikai programok a gimnasztikától a futballig mind alkalmazzák a jógát az izmok, az inak és az ízületek nyújtására, szisztematikus megközelítése miatt. A testmozgás megszállottjai többnyire kellemes meglepetéssel tapasztalják, hogy a rendszeres edzések jógatartásokkal történő kiegészítése milyen gyors javulást eredményez a kedélyállapotukban és a testtartásukban.

Ha a jóga gyakorlása csupán jótékony fizikai hatásokat biztosítana, már akkor is teljes joggal kaphatna helyet életünkben. Végső lényegét tekintve azonban a jóga sokkal több, mint fizikai kondíciójavító módszer. Ez a kiegyensúlyozott élet tudománya, út a teljes emberi potenciál felismeréséhez. Ezekben a viharos időkben a jóga horgonyt biztosít az élet csendesebb tartományaihoz, lehetővé téve a modern technika világában élő emberek számára, hogy kapcsolatban maradjanak természetes emberiességükkel. A jóga segítségével összpontosítani tudsz a zűrzavar közepette is.

A jóga lényegi célja összhangba hozni az élet minden rétegét: a környezetit, a fizikait, az érzelmit, a pszichológiait és a spirituálist. A jóga szó a szanszkrit judzs szótőből ered, ami azt jelenti: ’egyesíteni, összekötni’. Ez rokonságban áll az angol yoke: ’összekötni, igába fogni’ szóval. Az eke húzására két ökröt járomba fogó paraszt olyan tevékenységet végez, amely egy spirituális élmény lényegére utal. Legmélyét tekintve a jóga egyesülést jelent, test, elme és lélek egyesülését; ego és szellem egyesülését; világi és isteni egyesülését.

A hét spirituális törvény működésben

A jóga hét törvénye program emeli fizikai életerőd szintjét, megtisztítja a szívedet az érzelmi blokádoktól, örömöt és lelkesedést ébreszt benned az élet iránt. 1994-es megjelenése óta Chopra könyve, Az élet hét törvénye szerte a világon olvasók millióinak életén javított. A könyv hét könnyen érthető elven keresztül azt hirdeti, hogy a harmónia, a boldogság és a bőség bárki számára elérhető, aki hajlandó magáévá tenni egy tudatosságon alapuló életszemléletet. A mi jógaprogramunk az elveken és a tudatosság alapú gyakorlatokon keresztül működésbe lendíti a hét törvényt.

Örömmel ünnepeljük a jóga növekvő népszerűségét a nyugati világban. Még ha elsődlegesen azért is iratkozol be a jógakurzusra, hogy csökkentsd a súlyodat vagy izmosítsd a testedet, nem kerülheted el finomabb áldásait sem: az életerő fokozódását és a stressz-szint érezhető csökkenését. A jóga gyakorlati módszer az emberben rejlő erők felélesztésére. A jótékony hatások elérése nem kívánja meg, hogy higgy egy meghatározott elvrendszerben. Épp ellenkezőleg, a jóga rendszeres gyakorlása természetesen generál egy egészséges hitrendszert, amely olyan közvetlen tapasztalatokon alapul, amelyeket egy rugalmasabb idegrendszerrel szereztél a világról. Végezd rendszeresen a jógatartásokat, és megváltoznak az érzelmeid, valamint az elméd.

A jóga a védikus tudománynak nevezett indiai filozófia átfogó rendszerének központi eleme. A több mint ötezer éves múltra visszanyúló Indus-völgyi civilizációban gyökerező Védák tartalmazzák a megvilágosodott bölcsek költői felismeréseit az univerzum eredetéről és az élet kialakulásáról. (Az angol wisdom, ’bölcsesség’ szó az ősi germán wid szóból származik, amelynek jelentése: ’tudni’. A wid pedig a szanszkrit véda szóból ered, amely ’külső tudást’ jelent.) A Védák az örök bölcsesség kifejeződései, a jóga pedig a védikus tudomány gyakorlati aspektusa. A jóga olyan módszer, amelynek révén az emberi lények közvetlenül hozzáférhetnek az élet bölcsességéhez. A jóga gyakorlói – a jógik – a pozitív változásra törő dinamikus és kreatív erők. A jógi tudja, hogy elméje és teste a szüntelenül változó világban van, de lényege – a lelke – olyan dimenzióban tartózkodik, amely túl van a változásokon.

A jóga hét törvénye programot azok számára fejlesztettük ki, akik mélyebb szinten szeretnék gyakorolni a jógát, és testük segítségével kívánnak eljutni elméjük tágasabb szintjeire. Ez a jóga hagyományos értéke: kifejleszteni az összpontosult tudatosság olyan belső állapotát, amelyet nem zavarhat meg az élet elkerülhetetlen zűrzavara.

Az élet rétegei

Az emberek komplex és sokoldalú létezők számtalan gazdag réteggel, a nyugati tudományos személyiségmodell mégis hajlamos az élet newtoni, mechanikus képét közvetíteni, amely az embert elsősorban fizikai entitásnak tekinti, biológiai gépezetnek, amely megtanult gondolkodni. Annak ellenére, hogy a kvantumfizika felfedezései már majdnem egy évszázada rámutattak, hogy a materiális életmodell tökéletlen, a modern gyógyászat és fiziológia továbbra is elsősorban molekulák alkotta lényként szemléli az embert.

E túlnyomórészt fizikai nézőpont szerint: ha levert vagy, az nem azért van, mert dühöt és bánatot ébreszt benned feleséged titkos viszonya a legjobb barátoddal; sokkal inkább az agyad elégtelen szerotoninszintje okolható érte. Ha egyszerűen megemeled ennek az ingerületátvivő molekulának a szintjét a szerotonin megfelelő újrafelvételének alkalmazásával, levertséged megszűnik. Ha a vérnyomásod az egekbe szökik, az nem azért van, mert állandósult a feszültség közted és a sokat követelő főnököd között; sokkal inkább a kémiai angiotenzin túl magas szintje eredményezi. Vegyél be egy angiotenzint gátló szert, és a vérnyomásod normalizálódik. Ha nehézségeid támadnak éjszaka az alvással, nem a hitelkártyádon felhalmozódott adósságot kell hibáztatni érte; az agyad egyszerűen nem termeli elegendő koncentrációban a gamma-amino-vajsavat. Néhány tabletta orvosolja ezt a hiányosságot, és megint olyan békésen alszol majd, mint egy kisbaba.

Ez a materiális megközelítés figyelemre méltóan hatásos lehet a tünetek rövid távú enyhítésében. Sajnálatos módon azonban ritkán eredményezi az élet mélyebb megértését, ritkán vezet gyógyuláshoz és átalakuláshoz, sőt a gyógyszerek mellékhatásai többnyire korlátozó körülménynek bizonyulnak.

Kiterjesztve az életszemléletet a tisztán biokémiai perspektíván túlra, a jóga emlékeztet arra, hogy egy időben több szinten éljük az életet. A jóga lényege, hogy megtaláljuk az egységet „többdimenziósságunk” sokszínűségében. Az évszázadok során a nagy jógatanítók ráébresztették kortársaikat arra a lenyűgöző paradoxonra, hogy bár az elme és az érzékek számára a világ egy szüntelenül változó élmény, a lélek nézőpontjából a formák és a jelenségek végtelen sokszínűsége egyszerűen egy nem változó valóságot rejt a mélyben.

Adi Sankara, a bölcsek bölcse

A jóga filozófiájának és a Védáknak az egyik legnagyobb hatású tanítója a 9. századi bölcs, Adi Sankara volt. A védikus tudomány legnagyobb újjáélesztőjének tartják; részletesen leírja az élet rétegeit, amelyek a lényegi, spirituális ént elfedik. Az i. sz. 805-ben született Sankaráról azt írják, folyékonyan beszélt szanszkritul egyévesen, és nyolcéves korára elsajátított minden szent irodalmat. Tizenöt évesen már saját kommentárokat írt a Védákhoz, és mire betöltötte a húszat, a jóga vezető szaktekintélyét tisztelték benne. Tudományos központokat alapított szerte Indiában egyetlen céllal az elméjében: segíteni az emberi lényeknek szenvedéseik legyőzésében az élet bölcsessége révén. Az ő igazsághoz való közelítését úgy nevezik: advaita, amely azt jelenti: ’nem-kettősség’. Sankara tanításának lényege abban rejlik, hogy egyetlen, mélyben húzódó intelligenciamező nyilvánul meg a fizikai univerzumnak nevezett formák és jelenségek sokaságaként.

Nagy segítséget jelenthet azoknak az álcáknak a felismerése, amelyeket a tudatosság ölt magára, mert rajtuk keresztülnézve megláthatod a mélyben húzódó valóságot. Ez az a nagyszabású bújócska, amelyet a szellem játszik velünk. A tudatosság helyfüggetlen mezője idézi meg az érzékek világát, ami elhomályosítja a mélyben húzódó egységről szerzett tapasztalatainkat. Bizonyos pillanatokban felismerjük, hogy az érzékek világa önmagában nem hozhat számunkra valódi békét vagy boldogságot, ezért megkezdjük utazásunkat azoknak a rétegeknek a felfedezésére, amelyek elfedik lényegi, határtalan természetünket. Sankara kósáknak, ’fedeleknek’ nevezte ezeket a különféle rétegeket, és három fő kategóriába osztotta őket: fizikai test, szubtilis test és kauzális test. Azt is mondhatjuk, hogy test, elme és lélek. Ismerjük meg e fő csoportok mindegyikét, valamint három másodlagos rétegüket.

A fizikai test: a molekulák mezője

A fizikai tartományodon belül van egy kitágított tested, egy személyes tested és egy energiatested. A kitágított tested a környezet, amely magában foglalja a számodra hozzáférhető, kifogyhatatlan energia- és információkészletet. Minden hang, érzet, látvány, íz és aroma, amelyet magadhoz veszel a környezetedből, hatással van a testedre és az elmédre. Bár az érzékeid talán mást mondanak, nincsen határozott határvonal a személyes és a kitágított tested között, ezek állandó és dinamikus kölcsönhatásban vannak egymással. Minden lélegzet, amelyet beszívsz és kifújsz, arra a folyamatos párbeszédre emlékeztet, amely fizikai tested és környezeted között zajlik.

Ez a felismerés megkívánja, hogy felelősséget vállalj azért, ami a környezetedben történik. Jógiként környezetvédő vagy, mert felismered, hogy azok a folyók, amelyek a völgyeken futnak keresztül, és azok, amelyek a vénáidban futnak, közvetlen rokonságban állnak egymással. Egy öreg erdő lehelete és a legutolsó leheleted kibogozhatatlanul összefonódik. Annak a földnek a minősége, amelyben az ételed nőtt, közvetlen kapcsolatban áll szöveteid és szerveid egészségével. Környezeted a kitágított tested. Elválaszthatatlanul össze vagy fűzve az ökorendszereddel.

Természetesen van egy személyes tested is, amelyet azok a molekulák építenek fel, amelyek átmenetileg a sejtjeidet, szöveteidet, szerveidet alkotják. Azt mondjuk, hogy átmenetileg, mert bár úgy tűnik, hogy a tested szilárd és állandó, valójában állandó átalakulásban van. A radioaktív izotópot alkalmazó tudományos kutatások egyértelműen kimutatják, hogy a testedben lévő tízezer kvadrillió (1028) atom 98 százaléka évente kicserélődik. A gyomorfal ötnaponta megújul, a bőr minden hónapban újjáalakul, a májsejtek hathetente megújulnak. Bár a tested rögzültnek és stabilnak tűnik, mégis állandó átalakulásban van.

A testedben lévő sejtek nagy többsége abból az ételből származik, amelyet megeszel. Ezt felismerve, Sankara úgy nevezte a testet: annamájá kósa, amely azt jelenti: ’az ételből készült fedél’. Az egészséges test megteremtése és fenntartása érdekében a jógik odafigyelnek, hogy milyen ételt fogyasztanak, minimalizálják a méreganyag-bevitelt és maximalizálják a tápanyagfelvételt. Bizonyos ételekről azt tartják, hogy különösen előnyösek a jógi életviteléhez. Ezeket az ételeket szattvikusnak nevezik, ami azt jelenti, hogy hozzájárul a test tisztaságához. A jógik által kedvelt négy legszattvikusabb étel a mandula, a méz, a tej és a ghi (vízibivalytejből készült, tisztított indiai vaj). Ezeknek az ételeknek a mindennapi fogyasztása jó hatással van a nagyobb elme-test összhang megteremtésén dolgozó egyén testére, elméjére és lelkére. Ha tudatosul benned a személyes és a kitágított tested közti kapcsolat, ügyelj rá, hogy kizárólag szerves tejtermékeket fogyassz.

Sankara a fizikai test harmadik rétegét úgy nevezte: pránájáma kósa, amely azt jelenti: ’életerőből készült burok’. Egy holttest és egy vibráló élőlény sejtjei különböznek egymástól. A szervezőelvet, amely életet lehel a biokémiába, úgy hívják: prána. Öt pránaközpont van a testben, ezek a fejben, a torokban, a szívben, a gyomorban és a vesemedencében helyezkednek el. E mozgási központok irányítják az életerő áramlását a test minden pontjába. Amikor a prána szabadon áramlik a sejtekben és a szövetekben, bőségesen van életerő és kreativitás is. A jógalégzési technikák, amelyeket pránájámatechnikáknak neveznek, arra szolgálnak, hogy felélesszék és megtisztítsák a test életenergia-szintjét. Részletesen foglalkozunk majd ezekkel a hatékony technikákkal a 4. fejezetben.

A szubtilis test: az elmemező

A legtöbb ember elméjével, intellektusával, egójával azonosítja magát, amelyek a szubtilis test alkotóelemei. A 17. századi francia filozófust, René Descartes-ot híressé tette kijelentése: „cogito, ergo sum”, vagyis „gondolkodom, tehát vagyok”. Az emberek továbbra is azt gondolják, hogy azonosak az elméjükkel, de Sankara annak a felismerésére biztat minket, hogy szubtilis testünk alkotóelemei mindössze a lélek fedőlapjai.

E rendszer szerint az elme az érzékszervi benyomások raktára. Amikor hallasz egy hangot, érzel egy érzetet, látsz egy látványt, ízlelsz egy ízt vagy beszívsz egy illatot, az érzékszervi tapasztalat elraktározódik a tudatosságodban lényed manomájá kósának nevezett szintjén. Az elme újra meg újra különböző tudatállapotokba kerül, és az érzékszervi élményeid együtt változnak ezekkel a változó állapotokkal. Az ébrenlét során a tudatosságodba belépő benyomások különböznek azoktól, amelyeket alvás közben szerzel. A jóga arra emlékeztet, hogy a valóság más és más a különböző tudatállapotokban, az elme rétegének különböző szűrőin át.

A szubtilis test második rétege az intellektus, amelynek neve: buddhimájá kósa. Ez az elme megkülönböztető aspektusa. Akár azt próbálod eldönteni, melyik fogkrémet vásárold meg, akár azt, hogy melyik partnert válaszd, vagy melyik házat vedd meg – az intellektusod dolgozik, mérlegelni igyekszik minden választásod előnyeit és hátrányait. Ez a réteg hangolja össze a meggyőződéseiden és érzéseiden alapuló információkat, hogy döntésre juthass. A jóga szerint ennek az intellektuális rétegnek a végső célja a valóságos elkülönítése a valótlantól. A valóságos az, ami nem veszhet el, míg valótlan minden, aminek kezdete és vége van. E különbség ismerete a jóga lényege.

A szubtilis test harmadik rétege az ego. Az egót a jógában ahamkára néven ismerik, amely azt jelenti: ’én-képző’. Sankara szerint az ego lényednek azon aspektusa, amely azonosul életed pozícióival és vagyontárgyaival. Végső soron ez az énképed – az önmagad és a világ számára kivetített képed arról, hogy ki vagy.

Az ego a határgyártó, amely tulajdonjogot igyekszik kivívni magának az én, engem, nekem, enyém fogalmak révén. Az ego az irányítás révén keres biztonságot, és mélyen gyökerező igény él benne a helyeslésre. Az érzelmi fájdalmak többsége onnan ered, hogy az egód sérelemként éli meg, hogy amiről azt hitted, az irányításod alatt áll, valójában kívül esik a hatáskörödön.

Könnyű elveszni a szubtilis testben, ha kötődni kezdesz a szerepekhez, a kapcsolatokhoz és a tárgyakhoz, de Sankara arra biztat, hogy menjünk mélyebbre. A test és az elme elengedése megnyitja a lehetőséget lényed olyan aspektusának megtapasztalására, amely túl van megszokott határaidon. Ez a szellem birodalma, amelyet Sankara kauzális testnek nevez.

A kauzális test: a tiszta lehetségesség mezeje

A jóga szerint mélyen a molekulák mezeje alatt – amelyet fizikai testnek nevezünk – és a gondolatok mezeje alatt – amelyet szubtilis testnek nevezünk –, ott rejlik az élet egy birodalma, amelyet kauzális testként vagy a szellem tartományaként ismerünk. Bár nem tudjuk érzékelni vagy felmérni az élet ezen szféráját, itt születnek gondolataink, érzéseink, álmaink, vágyaink és emlékeink éppúgy, ahogy a testünket és a világot alkotó molekulák. A fizikai testhez és a szubtilis testhez hasonlóan, a kauzális testnek is három rétege van.

A szellem személyes tartománya az a réteg, ahol az emlékek és a vágyak magvai elvetésre kerülnek. Sankara szerint minden egyes ember meghatározott céllal és egyedi képességkészlettel érkezik a földre. Megfelelő környezetben a mag kihajt, és te képessé válsz kifejezésre juttatni az adottságaidat a világban. Bár az élet modern, materialista modellje azt sugallja, hogy a gének határozzák meg az emberek képességeit, elég rápillantanunk az egypetéjű ikrekre ahhoz, hogy felismerjük, ugyanaz a molekulaszerkezet nem determinálja az egyén természetét. A terhes anyák beszámolnak arról, hogy a különböző babák már a méhben különböző hajlamokról adnak jelzéseket.

Sankara szerint minden egyénnek személyes lelke van egyedi emlékekkel és vágyakkal. Ezek az emlékek és vágyak irányítják az élet folyását. Ha figyelmesen és szándékosan táplálod belső adottságaid magjait, kihajtanak, és személyes lelked beteljesülésre talál.

A kauzális test második burka a kollektív tartomány. Ez a rész ösztönöz arra, hogy mitikus arányú életet élj. A lelked kollektív tartományában lakozó isteneknek és istennőknek megvan a maguk vágya: rajtad keresztül kifejezésre juttatni teremtő energiájukat. Mindannyian a Szent Grált kutató heroikus utazáson veszünk részt. Az út során akadályok és kihívások magasodnak elénk, és arra kényszerítenek, hogy mélyebbre hatoljunk önnön lényünkbe.

Ezek a kollektív vágyakozások jelennek meg az archetipikus történetekben, amelyeket az emberek évezredek óta mesélnek egymásnak. Például az erőfitogtatásban rejlő veszélyt Ikarosz tragikus történetén keresztül tanuljuk meg, aki nem törődve apja intésével, túl közel repült a naphoz, elolvadtak viaszszárnyai, és belezuhant a tengerbe. Ha Bill Clinton vagy Martha Stewart hallgatott volna a kollektív tartományban rezgő bölcsességre, talán elkerülhették volna az előre megjósolt, fájdalmas végkifejletet.

Az a nő, aki bezárul, ha egy kapcsolat túl intimmé válik, Daphné mítoszát éli meg, aki Apollón üldözésétől megrettenve babérfává változott. Az a fiatalember, aki a korábban sikeres családi vállalkozást igyekszik újjáéleszteni, Iaszón és az argonauták történetét játssza újra. A mítoszok kibomlanak az életünkben, és örök történetek vesznek körül bennünket. A mitikus istenek és istennők élnek, és nagyszerűen érzik magukat kollektív tartományunkban. Juno királynő kifejeződését láthatjuk korunk erős nőiben: Margaret Thatcherben, Golda Meirben, Hillary Clintonban. A természet istennője, Diana modern arcát mutatja Jane Goodallben és Julia „Butterfly” Hillben. Venus legközvetlenebb megjelenése Marilyn Monroe-n keresztül tűnt fel, míg Dionüszosz, a mámor és mértéktelenség istene hajlamos abban az emberáradatban felbukkanni, amelyik a Betty Ford Klinikán keres támaszt.

Élő történet vagy. Tudatosítsd magadban a történeteket, amelyeket önmagadról és a világról mesélsz. Vegyél részt tudatosan életed következő fejezetének megírásában. A jóga arra ösztönöz, hogy tágítsd ki az én-érzetedet annyira, hogy felölelje lelked kollektív tartományát is. Ez az, ahol az emberiség legmélyebb vágyódásai beteljesülést találnak azokon az örök történeteken keresztül, amelyeket önmagunknak és gyermekeinknek mesélünk.

Sankara szerint lényed legmélyebb aspektusa túl van időn, téren és okságon, mégis az ad életet a megnyilvánuló világegyetemnek. Ez a szellem egyetemes tartománya, amelyben minden elkülönülés egységbe olvad. Nem lévén saját minősége, a tiszta lehetségesség eme mezeje a formák és a jelenségek végtelen, sokszínű világaként nyilvánul meg. A létezés határtalan óceánja a kauzális, szubtilis és fizikai birodalom burkait ölti magára.

Ez a helyfüggetlen, határtalan birodalom az élet forrása és célja. A jóga arra ösztönöz, hogy irányítsuk figyelmünket erre az egyetemes tartományra, hogy átitatódjunk a mély csendességgel és kreativitással, amelyet képvisel. Akkor – még ha dinamikus aktivitásba bocsátkozunk is – megőrizzük az egyetemes szellem csendjét és összpontosult tudatosságát.

A Sankara által kidolgozott életszemlélet ma éppolyan hasznos, mint sok száz évvel ezelőtt. A nagyobb életerő, bölcsesség és jobb egészség keresőinek Sankara térképet kínál, amely végül elvezet a lélekhez.

A jóga hét törvénye program biztosítja azt a módszert, amely elősegíti ezt az utazást. Akár most ismerkedsz a jógával, akár már hosszabb ideje gyakorlod, arra szánjuk ezt a programot, hogy átváltsa a tudatosságodat. Marcel Proust írta: „A valódi felfedezőút nem abban áll, hogy új tájakat kutatsz fel, hanem hogy új szemmel látsz.” Szándékaink szerint A jóga hét törvénye program lehetővé teszi számodra, hogy új nézőpontból lásd környezetedet, testedet, elmédet és érzelmeidet.

Ez a finom tudati váltás erőteljes, katalitikus erő lehet, amely gyógyítja és átalakítja az életedet. Próbáld ki ezt a programot egy hónapon át, és látni fogod a változásokat, nem csupán a testhelyzetek gyakorlásában, hanem életed egészében.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen